  Виталий Пронин Журналистъёсын пумиськылӥз Правительстволэн Тӧроезлэн воштӥсез Сергей Фефилов. Дышетӥсьёс, кылсярысь, басьто элькунамы шоро-куспо уждун мында - таӵе курон пуктэмын май указъёсъя.Уждун йылозКивалтӥсь верамъя, кылем арын август толэзьысен калыклэн улон-вылонэз выльысь умой пала берытскыны кутскиз, уждунъёс йылыны ӧдъязы. Таӵеез берло 2 но ӝыны ар ӵоже ӧй вал ни. Озьы 2016-тӥ арын шаерамы улӥсьёслэн доходзы оглом 1,1 процентлы йылӥз. Бен, со инфляцилэсь ичигес на. Но оскон вань, туэ югдур эшшо ӟечгес луоз шуыса.- В. Путинлэсь 2018-тӥ арозь чаклам май указъёссэ быдэстонлы трос дыр ӧз кыльы ни, - вераз Сергей Самонович. - Асьме элькунысь бюджет удысын ужасьёслы уждун тырон урод радъямын ӧй вал. Дышетӥсьёс, кылсярысь, басьто элькунамы шоро-куспо уждун мында - таӵе курон пуктэмын май указъёсъя. Сомында ик басьтыны кулэ культура удысын ужасьёс. Кык поллы тросгес - эмъясьёс...Ужъя но миграция политикая министерство али ӵапак эскере, кыӵе удысъёсын   уждун май указъёсын пусъем сярысь  пичигес на. Кытын ке ӧжытгес ке, соослы одно ватсалозы. Но али тыро-пыдо вераны вазь, кыӵе вакытысен, кӧнялы со будэтэмын луоз.- Бюджет удысын ужасьёс пӧлысь 43 процентэз шедемын ик ӧвӧл май указъёсы, - ватсаз Правительстволэн Тӧроезлэн воштӥсез. - Соосты озьы ик вунэтыны уг яра, инфляция будэмъя уждунзэс йылэтоно.Бюджет удысын ужасьёслы уждун тыронэн ӝеганъёс элькунамы ӧвӧл, пе. Но жаляса верано, кунлэн луисьтэм куд-ог предприятиосын таӵе учыръёс пусъемын. Тужгес трос тыронъёс люкаськемын Глазовысь Лэсьтӥськонъя Чепца управлениын ужасьёслы - 445 муртлы 27,4 миллион манет - но Ижысь Гуманитарной технологиосъя Кам институтын ужасьёслы - 82 муртлы 2,8 миллион манет. Югдурез Правительство чакласа возе.Конвертэн уксё тырисьёсын кун озьы ик нюръяськыны кутскиз. 2016-тӥ арын элькунмы азе ужпум пуктэмын вал: ватэм уждун басьтӥсь 60 сюрс муртэ ке но шараяно. Та курон быдэстэмын. Муниципалитетъёс но та бордын ужаны кутскизы,  угось валазы, уждунысь кылись подоходной налог люкаське интыосысь бюджетъёсы.- Уже интыян удысын югдур озьы ик огсыр, - шуиз Сергей Самонович. - 2015-тӥ арен ӵошатыса, кылем арын ужтэк кылемъёслэн лыдзы 5,32 процентлы кулэсмиз. Уже интыянъя центръёсын али пусйиськемын 9 сюрс 300 пала адями, со 1,14 процент.Тужгес трос ужтэк кылемъёс Камбарка палъёсын. Ужтэк пукисьёслэн лыдзы ар ӵоже шӧдскымон кулэсмиз Кез (33 процентлы) но Яр (24 процентлы) ёросъёсын.Уж луозРоссия курон пуктэ: инвалидъёс пӧлысь 40 процентэзлы ке но ужан интыос кылдытоно.Правительстволэн Тӧ-роезлэн воштӥсез С. Фефилов верамъя, та ужпумез быдэстон вылысь элькунамы эшшо ог 5 сюрс инвалидэз уже интыяно. Али тырше ог 25 процентэз гинэ - 8 сюрс 842 мурт. Нош ужаны быгатысал 35 сюрс 572-ез.Уже интыянъя служба ивортэмъя, кылем арын, уж юаса, 1 сюрс 561 инвалид вазиськиз вал. Со пӧлысь 739-эзлэсь куронзэс быдэстыны луиз. Туннэ нуналлы уже интыянъя службаын учётын сылэ 637 сӧсыр адями.- Уж ӵектэмлэсь азьло нырысь ик соослы уже мыныны-бертыны луонлыкъёс кылдытоно, - пусйиз Сергей Самонович. - Та ужпумез быдэстон вылысь элькунамы «Доступная среда» программа юнматэмын. Озьы кун учреждениос азе али лэсьтӥськом пандусъёс, сюрес вамен пуктылӥськом «вераськись» светофоръёс но мукет.  2016-тӥ арын талы 80 миллион манет висъямын вал.Сомында ик коньдон чакламын туэлы но. Но кивалтӥсь верамъя, туэысен, пе, инвалидъёс асьсэос вералозы, мар соослы кулэгес. Оло, куд-ог кун учреждениос азе пандусъёс чик но кулэ ӧвӧл, шуом, сыӵе районъёсын, кытын инвалидъёс одӥг-кык гинэ. Нош шыръям коньдонэз мукет интые кутыны луысал, кылсярысь, инвалидъёсты нуыны-вайыны чаклам транспорт басьтонлы но мукет.Элькунамы 114 сюрс 200 инвалид лыдъяське - шаерамы улӥсьёс пӧлысь 7 процентэз. Арлы быдэ ог 11 сюрс муртлы инвалидность сётӥське.Элина Кумачёва  